
A testnevelés tantárgy módszertani megújítása, tekintettel a bevezetendő heti öt testnevelési órára

Kulcsszavak: egészségtudatosság, testnevelés módszertan, mozgásfejlődés, mozgásfejlesztés.
Bevezetés:
A magyar lakosság egészségtudatos gondolkodásának fejlesztése érdekében az utóbbi időben több kormányszintű intézkedés történt. Ezek között egyik igen nagy lépés a heti 5 testnevelés óra a bevezetése volt. Ahhoz azonban, hogy az egészségtudatos gondolkodásban is kellő teret nyerjen a gondolat szükséges a testnevelés módszertani megújítása annak érdekében, hogy 12 év közoktatás után rendelkezzenek a diákok mindazokkal az ismeretekkel, amelyek a saját testük fejlesztésével, felkészítésével kapcsolatosak. E téma kapcsán arra tettem kísérletet, hogy kérdőívek és interjúk alapján feltárjam azokat a hiányokat, amelyek jelen pillanatban a felnőtt lakosság egészségtudatos magatartásának akadályává váltak. Végső következtetésként dolgozat szerzőjeként eljutok addig, hogy a hatékony kormányzati intézkedések mellett, a testnevelés módszertani megújítására is szükség van.
Hipotézisek:
1. Feltételezem, hogy az embereknek – közöttük még a sportorientáltaknak sem - a közoktatásban nyert ismeretei és tapasztalatai nem elégségesek az egészségtudatos magatartás gyakorlati megvalósításához.
Vizsgálati módszerek, - személyek, -körülmények:
Különböző szociális státuszú felnőttek, középiskolai végzős diákok, illetve az NYME-AK és TF hallgatók körében végzett interjúk és kérdőívek segítségével próbálom feltérképezni, hogy rendelkeznek-e az egészségtudatos életvitel gyakorlatához szükséges ismeretekkel.
Eredmények:
Az előzetes felmérések azt mutatják, hogy a felsőoktatási intézményekben végzett felnőttek nincsenek megfelelő ismeretek birtokában pl. a szív-keringési rendszer fejlesztésről. Ezek az előzetes tapasztalatok olyan módszerek kidolgozását kívánják meg a közoktatás testnevelésében, amelyek eredményeként a fent említett tudáshiány a következő generációnál már nem fordul elő. Ennek során szükségesnek látszik, hogy a testnevelés módszerei első osztálytól kezdve végigkísérjék a tanulókat a közoktatás egészén.
Összefoglalás:
Dolgozatomban egyrészt bemutatom a felmérés eredményeit, másrészt kísérletet teszek arra, hogy a közoktatás testnevelését egy, oszthatatlan összefüggő módszertani egészként rendszerbe-ágyazottan ábrázoljam és bemutassam azokat a lépéseket, melyek az első osztálytól kezdve végigkísérik a résztvevőket egészen a középiskola végéig.



